GULF แย้มข่าวดี! โครงการร่วมทุน “WHAUP-MITG” เปิดเดินเครื่องขายก๊าซในนิคมฯฉลุย
GULF แย้มข่าวดี! โครงการร่วมทุน "WHAUP-MITG" เปิดเดินเครื่องขายก๊าซในนิคมฯฉลุย
7 ธ.ค. 2561

บริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF เปิดเผยว่า บริษัท ดับบลิวเอชเอ อีสเทิร์น ซีบอร์ด เอ็นจีดี2 จำกัด (NGD2) ซึ่งเป็นกิจการร่วมค้าที่บริษัทถือหุ้นทางอ้อมผ่านบริษัท กัลฟ์ ดับบลิวเอชเอ เอ็มที จำหน่ายก๊าซธรรมชาติ จำกัด (GULF WHA MT) สัดส่วน 35% และเป็นผู้ดำเนินการโครงการจัดจำหน่ายก๊าซธรรมชาติทางท่อ (Natural Gas Distribution :NGD) ให้แก่ลูกค้าในนิคมอุตสาหกรรมดับบลิวเอชเออีสเทิร์นซีบอร์ด 2 ได้เปิดดำเนินการเชิงพาณิชย์แล้วตั้งแต่วันที่ 1 ธ.ค.61
สำหรับโครงการ NGD2 ตั้งอยู่ในนิคมอุตสาหกรรมดับบลิวเอชเออีสเทิร์นซีบอร์ด 2 อ.ศรีราชา จ.ชลบุรี มีมูลค่าโครงการประมาณ 198 ล้านบาท และมีความสามารถรับ-จ่ายก๊าซธรรมชาติติดตั้งจำนวน 2,000,000 ล้านบีทียู/ปี
ทั้งนี้ โครงการได้รับใบอนุญาตที่สำคัญ ได้แก่ ใบอนุญาตประกอบกิจการค้าปลีกก๊าซธรรมชาติผ่านระบบจำหน่ายก๊าซธรรมชาติ และใบอนุญาตประกอบกิจการระบบขนส่งก๊าซธรรมชาติทางท่อเรียบร้อยแล้ว รวมทั้งได้ลงนามสัญญาซื้อขายก๊าซธรรมชาติกับบริษัท ปตท. จำกัด (มหาชน) หรือ PTT และสัญญาซื้อขายก๊าซธรรมชาติกับลูกค้าในนิคมอุตสาหกรรม เป็นระยะเวลา 10 ปี ซึ่งสัญญาดังกล่าวจะสามารถต่ออายุได้ทุก ๆ 10 ปี
อนึ่ง โครงการ NGD2 เป็นโครงการจัดจำหน่ายก๊าซธรรมชาติทางท่อโครงการแรกที่เปิดดำเนินการเชิงพาณิชย์ภายใต้กลุ่ม Gulf WHA MT โดยปัจจุบันบริษัทอยู่ระหว่างการก่อสร้างโครงการที่ 2 ซึ่งคาดว่าจะเปิดดำเนินการเชิงพาณิชย์ตามกำหนดในเดือนเม.ย.62 และกำลังศึกษาโครงการอื่น ๆ เพิ่มเติมด้วย